Peter Christensen (V), 2006-05-09:
Aldrig har danskerne været så rige som i dag, aldrig har danskerne haft en så høj levealder som i dag, og aldrig har danskerne været så raske i en så høj alder som i dag.
Det er rigtig glædeligt.
Tidligere var det normalt at være udbrændt og nedslidt, lang tid før man nåede pensionsalderen, men i dag kan de fleste af os se frem til et langt og sundt liv.
Middellevetiden er stigende.
Det er et tegn på velstand og velfærd, men det kunne være endnu bedre.
Danmark er desværre ikke blandt de lande, hvor middellevetiden er steget mest, men hvis vi levede sundere, spiste mindre fedt, røg mindre osv., skulle vi snildt kunne lægge et par ekstra år til middellevetiden.
Men hvad har alt det med Velfærdskommissionens arbejde at gøre?
Jo, sagen er såmænd helt enkel.
Hvis det lykkes at få middellevetiden i vejret ved hjælp af forebyggelse og andre gode tiltag, øger vi faktisk det behov for velfærdsreformer, som allerede er til stede.
Udvikler middellevetiden sig som forudsagt, skal bundskatten alt andet lige stige med 5,8 procentpoint, og hvis det lykkes at øge middellevetiden, så den svarer til FN's forudsigelser, skal bundskatten alt andet lige stige med 16 procentpoint.
Det viser Velfærdskommissionens beregninger.
Længere levetid er en dyr fornøjelse for de offentlige finanser og dermed for skatteborgerne, og hvor er det idiotisk.
For hvert ekstra år, vi kan glæde os over at leve længere, må vi ærgre os over, at skatten skal stige yderligere, og det burde jo være stik modsat.
Det burde være så dan, at jo ældre og sundere man blev, desto rigere blev samfundet, og desto mindre behov var der for pension, pasning og pleje osv.
Men vores tilbagetrækningssystem er så ufleksibelt indrettet, at en længere levetid automatisk betyder flere år på pension i stedet for flere år i et aktivt arbejdsliv.
Vi står på papiret i den paradoksale situation, at mere forebyggelse, mere sundhed osv. er en ren underskudsforretning for samfundet, og derfor vil jeg gerne takke SF for at have rejst denne debat, for det giver os lejlighed til endnu en gang at slå fast, at tilbagetrækningsalderen må og skal sættes i vejret.
For hvert ekstra år, tilbagetrækningsalderen bliver sat i vejret, gør vi det til en overskudsforretning for samfundet at forbedre folks sundhedstilstand.
Jeg har noteret mig, at SF som forberedelse til denne debat har været dybt nede i Velfærdskommissionens kapitel 15 om forebyggelse.
SF har ledt med lys og lygte efter noget, man kunne være enig i, og i den forbindelse er man faldet over nogle bemærkninger i kapitel 15, hvor der står, at en øget forebyggende indsats har potentiale til at spare det offentlige for store beløb.
Det er rart at se, at SF på enkelte punkter er enig med Velfærdskommissionen, og det er rart at se, at SF gerne vil spare det offentlige for store beløb.
Men det er lidt ærgerligt, at SF ikke kan finde ud af at læse videre i Velfærdskommissionens rapport, for der står nemlig også, at hvorvidt omkostninger til en øget forebyggelse kan berettiges af de efterfølgende besparelser bør dog i givet fald belyses nærmere.
Velfærdskommissionen har ikke haft tid og ressourcer til at se nærmere på det spørgsmål.
Velfærdskommissionen slår altså fast, at forebyggelse desværre ikke behøver at være en god forretning med det nuværende system, men for Venstre er det altså ikke den snævre rentabilitetsbetragtning, der kommer først.
Vi mener under alle omstændigheder, at forebyggelse skal højt på dagsordenen, fordi længere levetid er et selvstændigt mål.
I Venstre mener vi, det er vigtigt at opnå de ekstra gode leveår.
Systemet må indrette sig efter menneskene, og derfor må tilbagetrækningsalderen simpelt hen stige i takt med middellevetiden.
Jeg ser frem til de fortsatte forhandlinger, og det er mit indtryk, at de deltagende partier forstår situationens alvor og er positive over for en senere tilbagetrækningsalder.
Udfordringen er stor, men vi deler en fælles målsætning, og dermed er vejen banet for et godt resultat.
Jeg skal på vegne af Venstre og Det Konservative Folkeparti fremsætte følgende: Forslag til vedtagelse
»Folketinget konstaterer, at regeringen har fremlagt et udspil til velfærdsforhandlinger, hvori elementer fra Velfærdskommissionens endelige rapport indgår.
Regeringen forhandler nu med en række partier om dette udspil.«